
Naučio sam da je Fatiha rukn namaza, ali kako ću postupiti ako zateknem imama na ruku’u? Drugim riječima, da li je taj rekat mjerodavan?


* 
* 
* 
* 
* 
* 
* 

 
Da li sam stigao rekat ako zateknem imama na rukuu tj. ne proučim fatihu?

Učenje Fatihe u namazu općenito rukn je na svakom rekatu. To vrijedi kako za obavezne, tako i za dobrovoljne namaze. Ovo je stav imama Malika, Šafije, Ahmeda, Ishaka b. Rahaveja i većine islamskih pravnika.(Vidjeti: *Šerhul-Buhari*, 2/369, od Ibn Bettala, i *Hil’ijetul-ulema*, 2/101-105.)  

Buharija i Muslim zabilježili su da je Ubade b. Samit prenio da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Neispravan je ***[namaz](https://pitajucene.com/search/Namaz/questions/ "Pretraži pitanja o namazu")*** onome čovjeku koji u njemu ne prouči Fatihu.”* Ipak, učenje Fatihe u namazu spada s obveznika kada zatekne imama na ruku’u, jer je tada dužan učiniti ruku’, na osnovu hadisa: *“Ko zatekne imama u određenom položaju, neka ga slijedi.”*(Tirmizi i Taberani, s lancem prenosilaca oko čije autentičnosti postoji razilaženje među hadiskim stručnjacima. Vidjeti: *Hulasatul-bedril-munir*, 1/198, i *Sahihul-džamia*, 1/110.) Ali na ispravnost njegovog značenja ukazuje Resulullahov, ﷺ, imperativ: *“Imam je postavljen da se slijedi… Kada učini ruku’, učinite i vi…”*(Buharija i Muslim.)  

Dakle, kada klanjač donese početni tekbir, dužan je nakon toga donijeti još jedan tekbir i učiniti ruku’, što se jasno zaključuje iz navedenih predanja. Imam Ibn Abdulberr, u djelu *Et-Temhid*, 7/73, kaže: “Ko zatekne imama na ruku’u pa donese tekbir i učini ruku’u i smiri se na njemu prije nego imam ispravi leđa, stigao je na taj rekat po mišljenju većine islamskih učenjaka.” Imam Ibn Redžeb govorio je da se neki učenjaci u tom pitanju pozivaju na konsenzus. (Vidjeti: *Fethul-Bari*, 7/109.)  

Svoj stav dokazuju predanjem koje je zabilježio Buharija, a u kojem stoji da je ***[Ebu Bekr](https://pitajucene.com/search/Ebu+Bekr/answers/ "Pretraži odgovore o Ebu Bekr")***, radijallahu anhu, ušao u džamiju i zatekao Poslanika, ﷺ, na ruku’u, pa je učinio ruku’ prije nego što je pristupio u saf. Kada je za to čuo, Poslanik, ﷺ, kazao je: *“Allah ti povećao želju za dobrom, ali nemoj to ponovo učiniti!”* Naime, Resulullah, ﷺ, Ebu Bekru nije naredio da naklanja taj rekat, a niti je preneseno da ga je on sam od sebe naklanjao, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


